ประธานสภาผู้แทนราษฎร ยอมรับหนักใจคุมอภิปรายไม่ไว้วางใจ พร้อมเตือนฝ่ายค้านอภิปรายเฉพาะเนื้อหาที่เขียนในญัตติเท่านั้น
นายชวน หลีกภัย ประธานสภาผู้แทนราษฎร ย้ำว่า ฝ่ายค้านสามารถอ่านญัตติอภิปรายไม่ไว้วางใจรัฐมนตรีได้ทั้งหมด รวมถึงข้อกล่าวหาของนายกรัฐมนตรี ที่สามารถเอ่ยถึงสถาบันตามที่เขียนไว้ในญัตติได้ แต่อย่านอกเหนือจากที่ระบุไว้ เพราะก่อนหน้านี้ได้ตรวจสอบญัตติ พร้อมเตือนให้ปรับปรุงแต่เมื่อไม่ปรับปรุงก็บรรจุญัตติตามนั้น จึงต้องรอดูการอภิปรายว่าจะเป็นอย่างไร พร้อมยอมรับว่า หนักใจที่จะต้องควบคุมการประชุมให้เป็นไปด้วยความเรียบร้อย ซึ่งที่ผ่านมาก็เคยมีกรณีเกี่ยวกับการอภิปรายเกี่ยวกับสถาบัน แต่ทุกอย่างมีข้อบังคับการประชุมกำหนดไว้ ขณะเดียวกัน ประชาชนก็คอยตรวจสอบการทำหน้าที่ของ ส.ส.อยู่แล้วส่วนการอภิปรายวันนี้ จำเป็นต้องมีการประชุมลับหรือไม่นั้น นายชวน กล่าวว่า มีข้อบังคับกำหนดไว้อยู่แล้ว และยังย้ำว่าหากมีกลุ่มผู้ชุมนุมเดินทางมาติดตามการประชุมนอกสภาก็มีเจ้าหน้าที่ดูแลความเรียบร้อยอยู่แล้วเช่นกัน